Ambasadori Bremer flet për rreziqet që parashikon për Irakun
I dërguari i parë i Shteteve të Bashkuara në Irak bisedon me Zërin e Amerikës për përvojën e tij, arritjet dhe gabimet
Ishte një fillim ogurzi që më pas do të bëhej detyrë shkurajuese. Ndërsa Paul Bremer përgatitej të ulej në Bagdad në maj të vitit 2003, ai shihte tymin që dilte nga qyteti. “Bagdadi po digjet” kështu e fillon ambasadori librin e tij “Viti im në Irak.” Fakti që trupat amerikane nuk ndaluan plaçkitjen dhe nuk vunë rregull dha mesazhin e gabuar, thotë Bremer, duke shtuar se kjo mund të ketë inkurajuar kryengritësit më vonë. Zëri i Amerikës e pyeti zotin Bremer nëse ka pasur ndonjë mënyrë për ta parandaluar kryengritjen. Bremer lë mënjanë njoftimet rreth mosmarrëveshjeve të tij me Pentagonin për nivelin e trupave. Bremer thotë se vendosi të kërkonte më shumë trupa sepse filloi të shihte se ushtria amerikane po mbivlerësonte aftësitë e forcave irakiane për të marrë përsipër sigurinë. Ai pranon gjithashtu se kryengritja ishte, sipas fjalëve të tij, “më e vështirë dhe më këmbëngulesë seç e kishim pritur.” Shpresat dhe realiteti në Irak janë debatuar shpesh. Në librin e tij, Bremer thotë se informacioni paraprak që i kishin dhënë nuk e kishte përgatitur fare për vendin e shkatërruar që gjeti në Irak kur arriti aty. Ndërkohë që ai e mbron rindërtimin e pasluftës, ai e pranon se vështirësitë ishin pjesërisht për shkak të planifikimeve të Pentagonit për një konflikt shumë më ndryshe. Bremer thotë se vonesat e rindërtimit ndodhën kryesisht për shkak të infrastrukturës së varfër të Irakut. Ambasadori e mohon se ka qenë gabim shpërbërja e ushtrisë së vjetër irakiane, duke thënë se kjo ishte shumë e rëndësishme për të shmangur frikën e shiitëve dhe kurdëve ndaj ringjalljes së një trupe të kontrolluar nga sunitë e Sadamit. Bremer thotë se pavarësisht nga problemet e shumta, në Irak është bërë përparim i madh, duke përfshirë ekonominë në rritje dhe procesin politik. Bremer citon shqetësimet për infiltrimin e forcave të sigurimit nga milicia shiite, për të cilin ai thotë se duhet të ndalohet. Por ndryshe nga disa analistë, Bremer nuk sheh ndonjë kërcënim se Iraku mund të jetë buzë një lufte civile.